Poučenie na vyplnenie daňového priznania k dani z príjmov právnickej osoby
 podľa zákona č. 595/2003 Z. z. o dani z príjmov v znení neskorších predpisov

•	Zdaňovacím obdobím je kalendárny rok, hospodársky rok alebo iné obdobie uvedené v zákone č. 595/2003 Z. z. o dani z príjmov v znení neskorších predpisov (ďalej len „zákon“).
•	Daňovník je povinný podať daňové priznanie k dani z príjmov právnických osôb (ďalej len „priznanie“) do                            3 kalendárnych mesiacov od skončenia zdaňovacieho obdobia s výnimkou prípadov, ak zákon určuje  inú lehotu. Ak pripadne posledný deň lehoty na sobotu, nedeľu alebo štátny sviatok, posledným dňom lehoty je najbližší nasledujúci pracovný deň. 
•	Ak daňovník zrušuje stálu prevádzkareň umiestnenú na území Slovenskej republiky a nemá iné zdaniteľné príjmy, okrem príjmov, z ktorých vybraním dane zrážkou je splnená daňová povinnosť alebo nemá iné stále prevádzkarne umiestnené na území Slovenskej republiky, je povinný podať priznanie najneskôr do troch kalendárnych mesiacov nasledujúcich po mesiaci, v ktorom zrušil stálu prevádzkareň. Ak tento daňovník má aj iné zdaniteľné príjmy, okrem príjmov, z ktorých vybraním dane zrážkou je splnená daňová povinnosť, alebo má aj iné stále prevádzkarne umiestnené na území Slovenskej republiky, je povinný podať priznanie do 3 kalendárnych mesiacov po uplynutí zdaňovacieho obdobia.
•	Správca dane môže na žiadosť daňovníka podanú najneskôr 15 dní pred uplynutím lehoty na podanie priznania predĺžiť lehotu na podanie priznania najviac o tri mesiace u daňovníka v konkurze a likvidácii. U ostatných daňovníkov sa predĺži lehota na podanie priznania na základe oznámenia podaného správcovi dane najneskôr do uplynutia lehoty na podanie priznania najviac o tri mesiace, resp. o šesť mesiacov pri dosiahnutí príjmov zo zahraničia.
•	Každý daňovník je povinný podať priznanie v ustanovenej lehote s výnimkou daňovníka nezaloženého alebo nezriadeného na podnikanie za podmienok vymedzených v § 41 ods. 1 zákona, ktorý nemusí podať priznanie, ak má  iba príjmy  uvedené v tomto ustanovení. Priznanie je povinný podať aj ten daňovník, ktorého správca dane vyzve na podanie priznania podľa § 38 ods. 1 zákona SNR č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov  (ďalej len „zákon o správe daní a poplatkov“).   
•	Priznanie sa predkladá miestne príslušnému správcovi dane podľa § 3 zákona správe daní a poplatkov. Prílohou priznania je podľa § 38 zákona o správe daní a poplatkov účtovná závierka podľa zákona č. 431/2002  Z. z. o účtovníctve v znení neskorších predpisov (ďalej len „zákon o účtovníctve“), t.j. výkaz ziskov a strát, súvaha a poznámky alebo výkaz o príjmoch a výdavkoch a výkaz o majetku a záväzkoch.
•	Pred uplynutím lehoty na podanie priznania môže daňovník podľa ustanovenia § 39 ods. 1 zákona o správe daní a poplatkov podať opravné priznanie, kedy sa toto tlačivo označí ako “opravné” v záhlaví I. časti. 
•	Ak daňovník zistí, že jeho daň má byť vyššia, ako bola ním priznaná alebo správcom dane vyrubená, je podľa § 39 ods. 2 zákona o správe daní a poplatkov povinný podať do konca nasledujúceho mesiaca po tomto zistení dodatočné priznanie, kedy sa toto tlačivo označí v záhlaví ako “dodatočné daňové priznanie”. V II. časti, v oddiele  - Dodatočné daňové priznanie uvedie deň, kedy došlo k zisteniu skutočnosti, ktorá zakladá povinnosť podať dodatočné priznanie.  
•	Daň je splatná v lehote pre podanie priznania. Z rozdielu medzi daňou vypočítanou v priznaní a vyššou daňou uvedenou v dodatočnom priznaní, daňou zistenou správcom dane, určenou dohodou so správcom dane alebo určenej správcom dane podľa pomôcok, uloží správca dane daňovníkovi pokutu podľa § 35 zákona o správe daní a poplatkov. Pri určení a vyrubení výšky sankčného úroku za oneskorené zaplatenie dane postupuje správca dane podľa § 35b zákona o správe daní a poplatkov.
§	Vysvetlivky a poznámky daňovník uvedie na osobitnej prílohe.

I. časť - Údaje o daňovníkovi 
	
     Na riadku 03 sa uvedie trojmiestny kód právnej formy daňovníka (výber z číselníka numerických kódov právnej formy daňovníka nachádzajúci sa na konci tohto poučenia).
     Na riadku 04 sa uvedie kód SK NACE Rev. 2 podľa vyhlášky Štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností. Kód SK NACE nahrádza kód OKEČ a klasifikáciu kódov SK NACE možno nájsť na internetovej stránke www.statistics.sk. V kolónke „Hlavná, prevažná činnosť“ sa uvádza  názov činnosti, z ktorej v zdaňovacom období daňovník dosiahol najvyšší príjem.

II. časť – Výpočet základu dane a dane

Na riadku 100 sa uvedie u daňovníkov účtujúcich v sústave podvojného účtovníctva výsledok hospodárenia pred zdanením, zistený v účtovníctve (zisk alebo strata), neupravený vo verejnej obchodnej spoločnosti alebo komanditnej spoločnosti o nárok na podiel na zisku, či o povinnosť k úhrade straty vo vzťahu k spoločníkom verejnej obchodnej spoločnosti a komplementárom komanditnej spoločnosti. U daňovníkov účtujúcich v sústave  jednoduchého účtovníctva sa uvedie rozdiel medzi príjmami a výdavkami (kladný alebo záporný). Ak je výsledkom hospodárenia zisk, alebo ak je rozdiel medzi príjmami a výdavkami kladný, riadok 100 sa označí znamienkom plus (+). Ak je výsledkom hospodárenia strata, alebo ak je rozdiel medzi príjmami a výdavkami záporný, riadok 100 sa označí znamienkom mínus (-).  Súčasťou riadku 100 je aj výsledok hospodárenia (zisk alebo strata) stálej prevádzkarne umiestnenej v zahraničí. 
     Na riadku 100 uvádza daňovník vykazujúci výsledok hospodárenia podľa medzinárodných štandardov pre finančné výkazníctvo výsledok hospodárenia upravený podľa § 17 ods. 1 písm. c) zákona (tabuľka G2 riadok 3 alebo tabuľka G3 riadok 4). Daňovník vykazujúci výsledok hospodárenia podľa medzinárodných štandardov pre finančné výkazníctvo podľa zvoleného spôsobu vykazovania základu dane určeného  znením ustanovenia § 17 ods. 1 písm. c) zákona predloží:
    a) evidenciu v rozsahu účtovnej závierky zostavenej podľa zákona o účtovníctve a príslušného opatrenia Ministerstva financií Slovenskej republiky, ktorým sa ustanovujú podrobnosti o postupoch účtovania a rámcovej účtovej osnove s výnimkou poznámok, ak daňovník pri vyčíslení základu dane vychádza z výsledku hospodárenia, ktorý by vyčíslil, ak by účtoval v sústave podvojného účtovníctva alebo
    b) prehľad úprav vykonaných podľa Opatrenia Ministerstva financií Slovenskej republiky č. MF/011055/2006-72 z 15. februára 2006, ktorým sa ustanovuje spôsob úpravy výsledku hospodárenia vykázaného daňovníkom v individuálnej účtovnej závierke podľa medzinárodných štandardov pre finančné výkazníctvo v znení Opatrenia Ministerstva financií Slovenskej republiky z 19. decembra 2006, č. MF/026217/2006-72 (ďalej len „Opatrenie MF SR z 15. februára 2006“) v rámci transformácie výsledku hospodárenia vykázaného podľa medzinárodných štandardov pre finančné výkazníctvo na upravený výsledok hospodárenia (tabuľka G3 riadok 4). 
     Na riadku 100 vykazuje daňovník nezaložený alebo nezriadený na podnikanie účtujúci:
a) v sústave podvojného účtovníctva výsledok hospodárenia v úhrne z hlavnej nezdaňovanej a zdaňovanej (podnikateľskej) činnosti uvedený v tabuľke C1 na riadku 1,
b) v sústave jednoduchého účtovníctva rozdiel príjmov a výdavkov v úhrne z nezdaňovanej a zdaňovanej činnosti uvedený v tabuľke C2 na riadku 1.
     Na riadku 110 sa uvedie aj rozdiel zvyšujúci základ dane, o ktorý sa ceny pri vzájomných obchodných vzťahoch zahraničných  závislých  osôb líšia od cien používaných medzi nezávislými osobami v porovnateľných obchodných vzťahoch (§ 17 ods. 5 zákona), ak nie je súčasťou výsledku hospodárenia na riadku 100.
     Na riadku 120  sa uvedú prijaté sumy zmluvných pokút, poplatkov z omeškania a úrokov z omeškania (§ 17 ods. 19 zákona) zaúčtované do výnosov v predchádzajúcich obdobiach (ale nezahrnuté do príjmov), ak k ich úhrade došlo v zdaňovacom období, za ktoré sa priznanie podáva. Na riadku 120 sa v súlade s § 52 ods. 12 zákona  uvedú aj príjmy, ktoré boli účtované vo výnosoch do 31. decembra 2003 a ktoré sú do základu dane zahrnované až po ich prijatí. 
     Na riadku 130 sa uvedú v úhrne výdavky (náklady), ktoré nie sú daňovými výdavkami podľa § 21 zákona a výdavky (náklady) vynaložené v rozpore alebo nad rozsah § 19 zákona z III. časti – tabuľka A, okrem súm uvedených na riadkoch 140, 150 a 180. 
     Na riadku 140 sa uvádzajú sumy zmluvných pokút, poplatkov z omeškania a úrokov z omeškania (§ 17 ods. 19 zákona), nájomné a provízie podľa § 19 ods. 4 zákona, ak neboli zaplatené do konca zdaňovacieho obdobia, v ktorom sa o nich účtovalo ako o náklade.
     Na riadku 150 sa uvádza dočasný rozdiel, o ktorý odpisy hmotného majetku uplatnené v účtovníctve prevyšujú odpisy tohto majetku podľa zákona (III. časť, kladný rozdiel riadku 2 a riadku 1 tabuľky B). V opačnom prípade sa použije riadok 250.
     Na riadku 160 sa uvedú kurzové rozdiely, zvyšujúce výsledok hospodárenia uvedený na riadku 100, vyplývajúce z uplatnenia § 17 ods. 17 zákona (rozdiely znižujúce výsledok hospodárenia sa uvádzajú na riadku 240).
     Na riadku 170 sa vykoná úprava (zvýšenie) základu dane v prípade zrušenia daňovníka likvidáciou a pri vyhlásení konkurzu  (§ 17 ods. 8 zákona). U daňovníkov účtujúcich v sústave podvojného účtovníctva budú na tomto riadku zahrnuté aj zostatky vytvorených zákonných rezerv a opravných položiek, tvorba ktorých bola uznaná za daňový výdavok (ak nesúvisia  s obdobím  likvidácie) za predpokladu, že  táto úprava nie je už premietnutá na riadku 100. Na tomto riadku sa uvedú aj rozdiely vzniknuté pri úprave základu dane pri predaji podniku (§ 17a zákona), pri nepeňažnom vklade (§ 17b a § 17d zákona) a pri zrušení daňovníka bez likvidácie (§ 17c a § 17e zákona), pričom ide o rozdiely, ktoré vznikajú u daňovníka, ktorý predáva podnik alebo jeho časť, vkladá nepeňažný vklad, daňovníka, ktorý sa zrušuje bez likvidácie. Na tomto riadku sa rovnako uvedú rozdiely, ktoré podľa ustanovení § 17a až 17e zákona vznikajú u daňovníka, ktorý kupuje podnik alebo jeho časť, je príjemcom nepeňažného vkladu alebo je právnym nástupom daňovníka zrušeného bez likvidácie. Úprava (zníženie) základu dane sa vykoná na riadku 280. 
     Rozčlenenie položiek (podľa účtovných skupín) z úhrnnej sumy uvedenej na tomto riadku je treba uviesť v osobitnej prílohe.
     Na riadku 180 sa uvedú ostatné sumy zvyšujúce výsledok hospodárenia alebo rozdiel medzi príjmami a výdavkami uvedený na riadku 100, ak nie sú už uvedené na riadkoch 110 až 170. Daňovník, ktorý je spoločníkom verejnej obchodnej spoločnosti alebo komplementárom komanditnej spoločnosti na tomto riadku uvedie rozdiel medzi jeho podielom na výsledku hospodárenia a podielom na základe dane (alebo daňovej strate) verejnej obchodnej spoločnosti alebo komanditnej spoločnosti, pokiaľ je tento rozdiel kladný (ak je tento rozdiel záporný, uvedie ho na riadku 290). 
     Vecná náplň riadku 180 sa uvedie v osobitnej prílohe. 
     Na riadku 210 sa uvádzajú príjmy, ktoré nie sú predmetom dane podľa § 12 ods. 7 zákona, ak sú súčasťou riadku 100.  Podľa § 12 ods. 7 písm. c)  zákona  predmetom dane nie je podiel na zisku vyplácaný po zdanení obchodnou spoločnosťou alebo družstvom alebo obdobnou právnickou osobou v zahraničí, podiel na výsledku podnikania vyplatený tichému spoločníkovi okrem § 3 ods. 2 písm. c) zákona, vyrovnacie podiely a podiely na likvidačnom zostatku obchodnej spoločnosti alebo družstva. Podľa § 52 ods. 24  zákona, ustanovenie § 12 ods. 7 písm. c) zákona, sa použije  na podiely na zisku vyplácané zo zisku vykázaného za zdaňovacie obdobie po nadobudnutí účinnosti zákona, t.j. na podiely na zisku vyplácané z výsledku hospodárenia vykázaného v zdaňovacom období za rok 2004, resp. z výsledku hospodárenia vykázaného v zdaňovacom období nasledujúcom po roku 2003. 
Podiely na zisku určené na základe výsledku hospodárenia vykázaného do konca roka 2003, vyplácané daňovníkom s neobmedzenou daňovou povinnosťou po 31. decembri 2003,  sa  zdania u daňovníka: 
      a) s neobmedzenou daňovou povinnosťou ako súčasť základu dane príjemcu platnou sadzbou dane podľa § 15 zákona,           b) s obmedzenou daňovou povinnosťou daňou vyberanou zrážkou (§ 43 zákona), ak plynie príjem zo zdroja na území Slovenskej republiky, s výnimkou príjmu plynúceho daňovníkovi so sídlom z iného členského štátu Európskej únie, ktorý má v čase výplaty, poukázania alebo pripísania takéhoto príjmu v jeho prospech aspoň 25 % priamy podiel na základnom imaní, tento príjem nie je predmetom dane. 
   c) fyzickej alebo právnickej osobe s trvalým pobytom alebo sídlom v inom ako členskom  štáte Európskej únie, s ktorým má Slovenská republika uzatvorenú zmluvu o zamedzení dvojitého zdanenia podľa zmlúv o zamedzení dvojitého zdanenia, resp. platnou sadzbou dane podľa § 15 zákona. 
Podiely na zisku prijaté zo zahraničia slovenským daňovým subjektom zo zisku vytvoreného do konca roku 2003 obchodnou spoločnosťou v zahraničí sa zdania u daňovníka ako súčasť jeho celkových príjmov, pričom daň zaplatená v zahraničí sa započíta na daňovú povinnosť.  
     Na riadku 240 sa uvedú príjmy nezahrnované do základu dane podľa § 17 ods. 3 písm. a) zákona, z ktorých je daň vyberaná zrážkou (§ 43 zákona), vybraním ktorej je daňová povinnosť splnená a kurzové rozdiely, znižujúce výsledok hospodárenia uvedený na riadku 100, vyplývajúce z uplatnenia § 17 ods. 17 zákona.
     Na riadku 260  sa uvedú sumy zmluvných pokút, poplatkov a úrokov z omeškania (§ 17 ods. 19  zákona) zaúčtované do výnosov, ktoré daňovník neprijal do konca zdaňovacieho obdobia, za ktoré sa priznanie podáva. 
     Na riadku 270 sa uvedú sumy zmluvných pokút, poplatkov a úrokov z omeškania (§ 17 ods. 19  zákona), nájomného  a provízií za sprostredkovanie uhrádzané fyzickej  osobe (§ 19 ods. 4 zákona) neuplatnené v daňových výdavkoch  v predchádzajúcich zdaňovacích obdobiach z dôvodu ich nezaplatenia, ktoré boli zaplatené v zdaňovacom období, za ktoré sa priznanie podáva. Na riadku 270 sa uvedú aj výdavky (náklady), o ktorých bolo účtované v nákladoch a ktoré sa do 31. decembra 2003 zahrnovali do základu dane až po ich zaplatení, v súlade s § 52 ods. 12 zákona zahrnuté do základu dane po ich zaplatení aj po 31. decembri 2003.    
     Na riadku 290 sa uvedú ostatné sumy znižujúce výsledok hospodárenia alebo rozdiel medzi príjmami a výdavkami  uvedený na riadku 100, ak nie sú už uvedené na riadkoch 210 až 280. 
     Na riadku 310 sa uvádza základ dane alebo daňová strata. U daňovníka, ktorý je spoločníkom verejnej obchodnej spoločnosti alebo komplementárom komanditnej spoločnosti, je súčasťou tohto základu dane alebo daňovej straty aj časť základu dane alebo daňovej straty verejnej obchodnej spoločnosti alebo komanditnej spoločnosti, pripadajúca na spoločníka. Na tomto riadku sa uvádza aj základ dane alebo daňová strata nerezidenta vyčíslená na riadku 6 tabuľky H.
     Riadok 320 vypĺňa len komanditná spoločnosť a verejná obchodná spoločnosť (verejná obchodná spoločnosť vypĺňa priznanie len po riadok 400, na ktorom vykazuje nulu).
     Na riadku 330 sa uvedie úhrn príjmov (základov dane) podliehajúcich zdaneniu v zahraničí, ktoré sa podľa príslušnej zmluvy o zamedzení dvojitého zdanenia vynímajú zo zdanenia na území Slovenskej republiky. Na účely vyňatia základov dane podliehajúcich zdaneniu v zahraničí je rozdiel medzi zdaniteľnými príjmami zo zdrojov v zahraničí a daňovými výdavkami podľa zákona, vyčíslený podľa § 14 zákona.
     Ak je daňovníkom spoločník verejnej obchodnej spoločnosti alebo komplementár komanditnej spoločnosti, bude suma uvedená na tomto riadku obsahovať aj na neho pripadajúcu pomernú časť príjmov plynúcich zo zdrojov v zahraničí z tejto spoločnosti, vynímaných zo základu dane podľa zmlúv o zamedzení dvojitého zdanenia, ak sú zahrnuté do základu dane na riadku 300. Daňovník uvedie v osobitnej prílohe rozčlenenie úhrnnej čiastky z tohto riadku na časť vzťahujúcu sa k verejnej obchodnej spoločnosti alebo komanditnej spoločnosti, a  na časť vzťahujúcu sa k vlastnej podnikateľskej činnosti daňovníka.
     Na riadku 410 sa vykoná odpočet daňovej straty podľa § 30 zákona na základe výpočtu v tabuľke D. Daňová strata daňovníka, ktorý je spoločníkom verejnej obchodnej spoločnosti alebo komplementárom komanditnej spoločnosti sa upraví o časť základu dane alebo daňovej straty verejnej obchodnej spoločnosti alebo komanditnej spoločnosti pripadajúcej na spoločníka alebo komplementára.
     Na riadku 500 sa uvádza základ dane z riadku 400 znížený o daňovú stratu zaokrúhlený na  eurocenty nadol. Ak je na riadku 400 uvedená daňová strata alebo nula, potom sa na riadku 500 uvedie nula.
     Na riadku 510 sa uvádza sadzba dane podľa § 15 zákona. V prípade  daňovníka s obmedzenou daňovou povinnosťou, ak ide o príjmy z ktorých vybratím dane zrážkou nie je splnená daňová povinnosť (príjem je zdaňovaný na základe vyčísleného základu dane podaním priznania), sa uvedie nižšia sadzba dane len v prípade, ak nižšia sadzba dane na zdaňovaný príjem vyplýva zo zmluvy o zamedzení dvojitého zdanenia. 
     Na riadku 610 sa uvádza úľava na dani (napr. podľa § 35, 35a, 35b a § 35c zákona č. 366/1999 Z. z. o daniach z príjmov v znení neskorších predpisov v nadväznosti na prechodné ustanovenia § 52 ods. 3 a 4 zákona a § 30a a 30b zákona                     ). Daňovník v popise položky riadku 610 vypíše na označené miesto tú úľavu, ktorú si uplatňuje.
    Na riadku 710 sa uvádza zápočet dane zaplatenej v zahraničí podľa § 45 zákona, uvedenej v III. časti - tabuľke E na riadku 6.
    Na riadku 810 sa uvádza suma preddavkov zaplatených daňovníkom v zdaňovacom období  podľa § 42 zákona. Daňovník do tejto sumy uvádza aj tie preddavky, ktoré uhradil po skončení zdaňovacieho obdobia, do lehoty na podanie daňového priznania, ak sa vzťahujú k daňovej povinnosti za zdaňovacie obdobie, za ktoré sa priznanie podáva. Rovnako súčasťou tejto sumy je aj preplatok použitý na úhradu preddavkov podľa § 63 zákona o správe daní a poplatkov. Do tejto sumy sa nezapočítavajú preddavky platené daňovníkom na budúce zdaňovacie obdobie.
    Na riadku 830 sa uvádza suma dane vybraná zrážkou platiteľom dane za daňovníka, pričom zrazená daň je považovaná za preddavok podľa § 43 ods. 7 zákona s výnimkou daňovníkov, ktorí postupujú podľa § 43 ods. 6 zákona. 
   Na riadku 840 sa uvádza celková suma preddavkov na daň, pričom suma dane vybranej zrážkou uvedená na riadku 830 je započítaná na preddavok v plnej výške v súlade s § 43 ods. 7 zákona.  
    Na riadku 850 sa uvádza daň po úľavách a po zápočte dane uvedenej na riadku 710 (zaokrúhlená na celé eurocenty nadol). Ak daň za zdaňovacie obdobie nepresiahla 16,60 €, v súlade s § 46 zákona sa nevyrubí a neplatí (na riadku 850 sa uvedie nula). V prípade, že daňovník uplatňuje úľavu na dani na riadku 610 a daň na riadku 800 nepresiahla sumu 16,60 €, uvedie daňovník na riadku 850 sumu dane z riadku 800. 
    Na riadku 900 sa uvádza daň na úhradu, t.j. nedoplatok dane (+).     
    Na riadku 901 sa uvádza daňový preplatok (-). Suma dane vybranej zrážkou uvedená na riadku 830 je započítaná na preddavok na daň v plnej výške v súlade s § 43 ods. 7 zákona.
    Na riadku 910 sa uvádza daň za predchádzajúce zdaňovacie obdobie na účely stanovenia výšky platených preddavkov na daň podľa § 42 ods. 6 zákona. Pri výpočte sa základ dane uvedený na riadku 500 prenásobí sadzbou dane platnou pre obdobie, na ktoré sú preddavky platené. Táto suma sa zníži o hodnotu  uvedenú na riadku 610, 710 a o hodnotu uvedenú na riadku 830. Daňovník, ktorý v predchádzajúcom zdaňovacom období existoval menej ako dvanásť mesiacov, uvedie na tomto riadku sumu dane vypočítanú podľa § 42 ods. 5 druhej vety. Daňovník, ktorý v predchádzajúcom zdaňovacom období existoval menej ako tri mesiace, uvedie na tomto riadku sumu predpokladanej dane podľa § 42 ods. 5 tretej vety. 

Pri stanovení preddavkov na daň z príjmov právnickej osoby sa postupuje podľa § 42 ods. 1 a 2 zákona.

    Riadky 920 až 970 sa vypĺňajú len vtedy, ak daňovník podáva dodatočné priznanie. Hodnoty na riadkoch 950 a 960 sa uvádzajú v absolútnych hodnotách, t.j. bez znamienka mínus (-). 
    Na riadku 930 sa uvádza novo zistená daň z riadku 800. Ak je na riadku 960 novo zistená daňová strata, na riadku 930 sa uvedie 0.
    Na riadku 950 sa uvádza posledná známa daňová strata, vzťahujúca sa k danému zdaňovaciemu obdobiu (v tomto prípade bude na riadku 920 uvedená 0).
    Na riadku 960 sa uvádza novo zistená daňová strata (z riadku 400), vtedy na riadku 930 bude uvedená 0.
    Na riadku 970 sa uvádza zvýšenie (+) alebo zníženie (-) daňovej straty (r. 960 - r.950). Tento riadok sa vyplní súčasne s riadkom 940. Ak posledná známa daňová strata prechádza do kladnej sumy dane, na riadku 970 sa uvedie čiastka z riadku 950 so znamienkom mínus (-). Ak sa posledná známa kladná čiastka dane mení na daňovú stratu, na riadku 970 sa uvedie suma z riadku 960 so znamienkom plus (+).

III. časti –Tabuľky pomocných výpočtov a doplňujúcich údajov
 
Daňovník vypĺňa len tie tabuľky III. časti, ktoré vecne súvisia s údajmi jeho priznania.

Tabuľka A – Položky, ktoré nie sú daňovými výdavkami

Táto tabuľka  je rozpisom úhrnnej sumy uvedenej v II. časti na riadku 130. 
     Na riadku 4 sa uvádzajú príspevky združeniam právnických osôb vyplývajúce z nepovinného členstva v právnickej osobe nad zákonom stanovený limit, pričom úhrn zdaniteľných príjmov sa vypočíta ako rozdiel súčtu prevádzkových, finančných a mimoriadnych výnosov (tabuľka F r. 1) vrátane sumy uvedenej na riadku 120 a súčtu riadkov 210 až 230 a riadku 260. 
     Na riadku 14 sa uvedú v úhrne ostatné položky, ktoré sú súčasťou sumy uvedenej v II. časti  riadku 130 a nie sú súčasťou riadkov 1 až 13.

Tabuľka C1 – Výsledok hospodárenia pred zdanením vykázaný daňovníkom, ktorý nie je zriadený alebo založený na podnikanie, účtujúcim v sústave podvojného účtovníctva

Údaje v tabuľke C1 vypĺňajú daňovníci účtujúci podľa:
a)  Opatrenia Ministerstva financií Slovenskej republiky zo 14. novembra 2007 č. MF/24342/2007-74, ktorým sa ustanovujú podrobnosti o postupoch účtovania a účtovej osnove pre účtovné jednotky, ktoré nie sú založené alebo zriadené na účel podnikania v znení neskorších predpisov, 
b) Opatrenia Ministerstva financií Slovenskej republiky z 30. novembra 2005 č. MF/24035/2005-74, ktorým sa ustanovujú podrobnosti o postupoch účtovania a účtovej osnove pre Sociálnu poisťovňu v znení neskorších predpisov,
c) Opatrenia Ministerstva financií Slovenskej Ministerstva financií Slovenskej republiky z 8. augusta 2007 č. MF/16786/2007-31, ktorým sa ustanovujú podrobnosti o postupoch účtovania a rámcovej účtovej osnove pre rozpočtové organizácie, príspevkové organizácie, štátne fondy, obce a vyššie územné celky v znení neskorších predpisov.
      Na riadku 4 sa uvádza suma pred zdanením vyčíslená ako rozdiel podľa § 17 ods. 16 zákona, t. j. zisk z predaja tohto majetku. Údaj uvedený na tomto riadku je samostatným údajom, ktorý má len informatívny charakter pre účely správcu dane.
      Na riadku 5 sa uvádza suma príjmov z nájomného a z reklám pred zdanením. Údaj uvedený na tomto riadku je samostatným údajom, ktorý má len informatívny charakter pre účely správcu dane.

Tabuľka C2 – Rozdiel príjmov a výdavkov vykázaný daňovníkom, ktorý nie je zriadený alebo založený na podnikanie, účtujúcim v sústave jednoduchého účtovníctva

Údaje v tabuľke C2 vypĺňajú daňovníci účtujúci podľa Opatrenia Ministerstva financií Slovenskej republiky zo 16. decembra 2002 č. 22602/2002-92, ktorým sa ustanovujú podrobnosti o postupoch účtovania a podrobnosti o usporiadaní, označovaní položiek účtovnej závierky, obsahovom vymedzení niektorých položiek a rozsahu údajov určených z účtovnej závierky na zverejnenie pre účtovné jednotky, účtujúce v sústave jednoduchého účtovníctva, ktoré nie sú založené alebo zriadené za účelom podnikania v znení neskorších predpisov.
      Na riadku 4 sa uvádza suma pred zdanením vyčíslená ako rozdiel podľa § 17 ods. 16 zákona, t. j. zisk z predaja tohto majetku. Údaj uvedený na tomto riadku je samostatným údajom, ktorý má len informatívny charakter na účely správcu dane.
      Na riadku 5 sa uvádza suma príjmov z nájomného a z reklám pred zdanením. Údaj uvedený na tomto riadku je samostatným údajom, ktorý má len informatívny charakter na účely správcu dane.

Tabuľka D - Evidencia a odpočet straty podľa § 30 zákona 

     Na riadku 1 sa uvádza zdaňovacie obdobie, za ktoré je možné podľa § 30 zákona uplatniť odpočet daňovej straty a výpočet skutočného odpočtu daňovej straty (napr. odpočítavaná strata za zdaňovacie obdobia rokov 2007, 2008 a 2009  odpočítavaná v základe dane roku 2010 bude uvedená na  riadku 1, v stĺpcoch  1, 2  a 3).     
    Na riadku 2 sa uvádza výška daňovej straty podľa zdaňovacích období (napr. konkrétna výška  odpočítavanej  daňovej  straty v rokoch 2007, 2008 a 2009 bude uvedená v stĺpcoch 1, 2 a 3).
    Na riadku 3 sa uvádza spolu (úhrn) daňových strát, na ktorý je uplatňovaný odpočet daňovej straty, resp. nárok na odpočet (napr. úhrn strát spočítaný za roky 2007 až 2009).     
    Na riadku 4 sa uvádza suma základu dane z riadku 400 priznania vykázaná v zdaňovacom období, v ktorom je odpočítavaná daňová strata (napr. výška základu dane vykázaná prvýkrát v zdaňovacom období roku 2010 bude uvedená v stĺpci 4).
     Na riadku 5 sa uvádza skutočne odpočítaná  strata  v zdaňovacom období, ktorá je limitovaná výškou vykázaného základu dane (napr. ak v zdaňovacom období roku 2010 je vykázaný základ dane 100, pričom nárok na odpočet daňovej straty je vo výške 120, uvedie sa suma 100. V zdaňovacom období roku 2011 sa uvedie na riadku 3 v stĺpci 5 už len zostávajúca časť nároku na odpočet straty vo výške 20).  

Tabuľka E – Zápočet zaplatenej dane v zahraničí

     Na riadku 1 sa uvádza kladný základ dane prevzatý  z II. časti z riadku 400.
     Na riadku 2 sa uvádza úhrn príjmov (základov dane) podliehajúcich zdaneniu v zahraničí, pri ktorých je uplatňovaný zápočet podľa príslušnej zmluvy o zamedzení dvojitého zdanenia, zaokrúhlený na eurocenty nadol. Úhrnom príjmov (základov dane) zdanených v zahraničí sa na účely zápočtu rozumie rozdiel medzi zdaniteľnými príjmami zo zdrojov v zahraničí a daňovými výdavkami podľa zákona, vyčíslený podľa § 14 zákona. Rozpis čiastkových základov dane v členení podľa jednotlivých štátov sa uvedie v osobitnej prílohe. 
     Na riadku 3 sa uvedie percentuálny podiel príjmov zo zdrojov v zahraničí k celkovému základu dane v zdaňovacom období [(r. 2 : r. 1) x 100], zaokrúhlený na dve desatinné miesta podľa § 47 ods. 2 zákona. Ak vypočítaný percentuálny podiel je vyšší ako 100, na riadku 3 sa uvedie v maximálnej výške 100,00.  
    Na riadku 4 sa uvedie maximálna výška dane zaplatenej v zahraničí, ktorú je možné započítať, zaokrúhlená na eurocenty nahor [(r. 600 II. časti x r. 3) : 100].
     Na riadku 5 sa uvedie úhrn dane zaplatenej v zahraničí uplatňovanej na zápočet, vzťahujúcej sa k príjmom uvedeným na riadku 2 (zaokrúhlený na eurocenty nahor). Pri započítavaní dane zaplatenej z príjmu v zahraničí na úhradu dane podľa zákona je daňovník povinný preukázať výšku dosiahnutého príjmu a sumu dane zaplatenej z tohto príjmu v zahraničí. Na tomto riadku sa uvedie len tá časť dane, ktorá môže byť v štáte zdroja príjmov vybraná v súlade s príslušným ustanovením zmluvy o zamedzení dvojitého zdanenia. Pri prepočte dane zaplatenej v zahraničí na euro sa na účely zápočtu použije kurz uvedený v § 31 zákona. Prepočet čiastky uvedenej na tomto riadku podľa jednotlivých mien sa uvedie v osobitnej prílohe.
     Na riadku 6 sa uvedie výška dane zaplatenej v zahraničí, ktorú je možné započítať (uvedie sa nižšia suma z riadkov 4 a 5). Suma uvedená na tomto riadku sa prevezme do riadku 710 - II. časti.

Tabuľka F - Doplňujúce údaje

Tabuľku vypĺňa daňovník účtujúci v sústave podvojného účtovníctva, ktorý pri zisťovaní základu dane alebo daňovej straty vychádza z výsledku hospodárenia zisteného v účtovníctve podľa § 17 ods. 1 písm. b) zákona. Túto tabuľku nevypĺňa daňovník, ktorý vykazuje výsledok hospodárenia v individuálnej účtovnej závierke podľa medzinárodných štandardov pre finančné výkazníctvo, tabuľku F nevypĺňa ani daňovník nezriadený alebo nezaložený na podnikanie, keďže vypĺňa tabuľku C1 alebo C2 podľa spôsobu vedenia účtovníctva. Túto tabuľku vypĺňa aj daňovník s obmedzenou daňovou povinnosťou [§ 2 písm. e) tretí bod], ktorý pri zisťovaní základu dane alebo daňovej straty stálej prevádzkarne vychádza z výsledku hospodárenia zisteného v účtovníctve podľa § 17 ods. 1 písm. b) zákona. Tabuľku vypĺňa aj pozemkové spoločenstvo účtujúce v sústave jednoduchého účtovníctva, pričom na riadku 1 uvedie príjmy, na riadku 2 výdavky a na riadku 3 rozdiel príjmov a výdavkov.

Tabuľka G1 – Výsledok hospodárenia vykázaný v individuálnej účtovnej závierke podľa medzinárodných štandardov pre finančné výkazníctvo
	
Tabuľku vypĺňa daňovník, ktorý vykazuje výsledok hospodárenia v individuálnej účtovnej závierke podľa medzinárodných štandardov pre finančné výkazníctvo podľa § 17a zákona o účtovníctve a základ dane podľa § 17 ods. 1 písm. c) zákona.

Tabuľka G2 – Výsledok hospodárenia vykázaný podľa evidencie v rozsahu a spôsobom ustanoveným pre sústavu podvojného účtovníctva podľa § 4 ods. 2 zákona o účtovníctve.

Tabuľku vypĺňa daňovník, ktorý vykazuje výsledok hospodárenia v individuálnej účtovnej závierke podľa medzinárodných štandardov pre finančné výkazníctvo podľa § 17a zákona o účtovníctve a pri zisťovaní základu dane vychádza z výsledku hospodárenia, ktorý by vyčíslil, ak by účtoval v sústave podvojného účtovníctva v súlade s § 4 ods. 2 zákona o účtovníctve. Tento daňovník nevypĺňa tabuľku F. 

Tabuľka G3 - Úprava výsledku hospodárenia vykázaného v individuálnej účtovnej závierke podľa medzinárodných štandardov pre finančné výkazníctvo

Tabuľku vypĺňa daňovník, ktorý vykazuje výsledok hospodárenia v individuálnej účtovnej závierke podľa medzinárodných štandardov pre finančné výkazníctvo podľa § 17a zákona o účtovníctve a upravuje tento výsledok hospodárenia podľa  Opatrenia Ministerstva financií Slovenskej republiky z 15. februára 2006 č. MF/011053/2006-72 v znení Opatrenia Ministerstva financií Slovenskej republiky z 19. decembra 2006 č. MF/026217/2006/72. 

    Prehľad úprav vykonaných podľa opatrenia MF SR v rámci transformácie výsledku hospodárenia vykázaného podľa medzinárodných štandardov pre finančné výkazníctvo na upravený výsledok hospodárenia (riadok 4 tejto tabuľky) sa uvedie v Časti V – Miesto na osobitné záznamy daňovníka.

Tabuľka H – Výpočet základu dane nerezidenta  

Tabuľku vypĺňa daňovník s obmedzenou daňovou povinnosťou [§ 2 písm. e) bod 3 zákona] (ďalej len „nerezident“), ktorý podnikal v zdaňovacom období na území Slovenskej republiky prostredníctvom stálej prevádzkarne alebo dosahoval príjmy zo zdroja na území Slovenskej republiky a príjmy, z ktorých daň vybranú zrážkou je možné považovať za preddavok na daň podľa § 43 ods. 7 zákona. 
     Na riadku 1 sa uvádza úhrn základov dane alebo daňových strát daňovníka z činností vykonávaných prostredníctvom jeho stálej prevádzkarne na území Slovenskej republiky a ktorý zisťuje základ dane iným spôsobom ako podľa § 17 ods. 1 písm. b) alebo c) zákona. 
     Na riadku 2 v stĺpci 1 sa uvádzajú príjmy nerezidenta dosiahnuté zo zdroja na území Slovenskej republiky podľa § 16 ods. 1 písm. e) bod 1, 2 a 4 zákona s výnimkou nájomného alebo príjmu z iného využitia nehnuteľností. Príjmy, z ktorých sa daň vyberá zrážkou, a ktorej vybraním sa považuje daňová povinnosť za splnenú, sa do úhrnu príjmov nezahrnujú. V stĺpci 2 sa uvádza úhrn výdavkov vynaložených na tieto príjmy za predpokladu, že to zákon umožňuje.
     Na riadku 3 v stĺpci 1 sa uvádzajú príjmy nerezidenta dosiahnuté zo zdroja na území Slovenskej republiky podľa § 16 ods. 1 písm. e) bod 3 zákona. V stĺpci 2 sa uvádza úhrn výdavkov vynaložených na tieto príjmy za predpokladu, že to zákon umožňuje. 
     Na riadku 4 v stĺpci 1 sa uvádzajú príjmy nerezidenta dosiahnuté zo zdroja na území Slovenskej republiky podľa § 16 ods. 1 písm. e) bod 4 zákona s výnimkou nájomného alebo príjmu z iného využitia hnuteľných vecí. V stĺpci 2 sa uvádza úhrn výdavkov vynaložených na tieto príjmy za predpokladu, že to zákon umožňuje.
     Na riadku 5 v stĺpci 1 sa uvádzajú príjmy nerezidenta dosiahnuté zo zdroja na území Slovenskej republiky podľa § 16 ods. 1 písm. e) bod 5 a 6 zákona. V stĺpci 2 sa uvádza úhrn výdavkov vynaložených na tieto príjmy za predpokladu, že to zákon umožňuje. 

Tabuľka I – Transakcie zahraničných závislých osôb 

Tabuľku vypĺňa daňovník, ktorý uskutočňuje transakcie so závislými osobami v zahraničí.
     Na riadku 1 v stĺpci 1 uvedie sumu výnosových úrokov z poskytnutých úverov alebo pôžičiek, ktorá ovplyvnila výšku výsledku hospodárenia vykázaného na riadku 100. V stĺpci 2 uvedie sumu nákladových úrokov z prijatých úverov alebo pôžičiek, ktorá ovplyvnila výšku výsledku hospodárenia vykázaného na riadku 100. 
     Na riadku 2 v stĺpci 1 uvedie sumu výnosov z predaja služieb, ktorá ovplyvnila výšku výsledku hospodárenia vykázaného na riadku 100. V stĺpci 2 uvedie sumu nákladov na nákup služieb, ktorá ovplyvnila výšku výsledku hospodárenia vykázaného na riadku 100. 
     Na riadku 3 v stĺpci 1 uvedie sumu výnosov z poskytnutých licenčných práv (z príjmu za poskytnutie práva na použitie alebo za použitie), ktorá ovplyvnila výšku výsledku hospodárenia vykázaného na riadku 100. V stĺpci 2 uvedie sumu nákladov z prijatých licenčných práv (z odplaty za poskytnutie práva na použitie alebo za použitie), ktorá ovplyvnila výšku výsledku hospodárenia vykázaného na riadku 100.  
     Na riadku 4 v stĺpci 1 uvedie sumu výnosov z predaja nehmotného majetku, ktorá ovplyvnila výšku výsledku hospodárenia vykázaného na riadku 100. V stĺpci 2 uvedie úhrnnú sumu obstarávacích cien nakúpeného nehmotného majetku počas zdaňovacieho obdobia. V tomto riadku sa uvádza nehmotný majetok, pri ktorého predaji, resp. nákupe dochádza k prevodu všetkých majetkových a dispozičných práv k nehmotnému majetku.
     Na riadku 5 v stĺpci 1 uvedie sumu výnosov z predaja hmotného majetku, ktorá ovplyvnila výšku výsledku hospodárenia vykázaného na riadku 100. V stĺpci 2 uvedie úhrnnú sumu obstarávacích cien nakúpeného hmotného majetku počas zdaňovacieho obdobia.
     Na riadku 6 v stĺpci 1 uvedie sumu výnosov z predaja finančného majetku, ktorá ovplyvnila výšku výsledku hospodárenia vykázaného na riadku 100. V stĺpci 2 uvedie úhrnnú sumu obstarávacích cien nakúpeného finančného majetku počas zdaňovacieho obdobia.
     Na riadku 7 v stĺpci 1 uvedie sumu výnosov z predaja materiálu, výrobku alebo tovaru, ktorá ovplyvnila výšku výsledku hospodárenia vykázaného na riadku 100. V stĺpci 2 uvedie úhrnnú sumu obstarávacích cien nakúpených zásob materiálu, výrobkov alebo tovaru  počas zdaňovacieho obdobia. 

IV. časti –Vyhlásenie o poukázaní podielu zaplatenej dane z príjmov právnickej osoby 

    V súlade s § 50 ods. 1 zákona, je daňovník oprávnený vyhlásiť v priznaní v lehote na podanie priznania, že suma zodpovedajúca ustanovenému percentu zaplatenej dane (podiel zaplatenej dane) sa má poukázať ním určenej právnickej osobe (prijímateľovi). Podmienky poskytnutia podielu zaplatenej dane prijímateľovi sú uvedené v § 50 zákona. Ak má prijímateľ pridelené IČO, ktoré obsahuje aj rozlišovací znak (SID), uvádza IČO/SID (t.j. aj toto číslo). 
     Riadok 1 vypĺňa daňovník, ktorý najneskôr v lehote na podanie priznania daroval finančné prostriedky najmenej vo výške zodpovedajúcej 0,5 % zaplatenej dane ním určeným daňovníkom, ktorí nie sú založení alebo zriadení na podnikanie, na účely vymedzené v § 50 ods. 5 zákona. Daňovník na tomto riadku uvedie sumu skutočne poskytnutých finančných prostriedkov ako dar, ktoré poskytol v priebehu zdaňovacieho obdobia, ako aj sumu finančných prostriedkov poskytnutých ako dar najneskôr v lehote na podanie tohto priznania. 
Príklad
Daňovník, ktorého zdaňovacím obdobím je kalendárny rok poskytol za zdaňovacie obdobie roka 2010 finančný dar vo výške 1 000,- € a do lehoty na podanie priznania poskytol ešte finančný dar vo výške 300,- €. Priznanie podal  31. marca 2011, v ktorom vykázal v IV. časti na riadku 1 sumu skutočne poskytnutých finančných prostriedkov ako dar vo výške 1 300,- €. Suma zodpovedajúca 0,5 % zaplatenej dane bola vo výške 1 000,- €. Daňovník  splnil podmienku podľa § 50 ods. 1 písm. b) zákona a je oprávnený vyhlásiť v  priznaní, že podiel zaplatenej dane do výšky 2 % sa môže poukázať ním určeným prijímateľom podľa § 50 ods. 4 zákona. Suma finančného daru poskytnutého do podania priznania, t.j. do 31. marca 2011 sa započítava do sumy finančného daru poskytnutého za zdaňovacie obdobie 2010 a nie je možné ju započítať ako dar poskytnutý za zdaňovacie obdobie roka 2011.  
     Riadok 2 vypĺňa len ten daňovník, ktorý poskytol finančné prostriedky ako dar v ustanovenej výške uvedenej na riadku 1. V tomto prípade je oprávnený poukázať 2 % zo zaplatenej dane.
     Riadok 3 vypĺňa len ten daňovník, ktorý v lehote na podanie priznania neposkytol žiadne finančné prostriedky ako dar, resp. poskytol finančné prostriedky ako dar, ktorých výška bola nižšia ako 0,5 % zaplatenej dane.
Upozornenie
Ak daňovník, ktorého zdaňovacím obdobím je hospodársky rok, bude podávať priznanie za zdaňovacie obdobie ukončené v roku 2010, pričom posledný deň lehoty na podanie priznania podľa § 49 zákona plynie po 31. decembri 2010, t.j. v čase, keď už ustanovenie § 50 ods. 1 písm. b) zákona č. 504/2009 Z. z. nadobudlo účinnosť, je už tento daňovník povinný pri poukazovaní podielu zaplatenej dane splniť podmienku poskytnutia finančných prostriedkov ako dar.

Poznámka:
      Poučenie doplňuje predtlač jednotlivých riadkov priznania a nenahrádza  znalosť zákona. Poučenie má slúžiť ako pomôcka na vyplnenie tlačiva priznania a upozorniť na hlavné zásady, ktoré je potrebné dodržať pri správnom výpočte dane, dane na úhradu, resp. daňového preplatku.

Výber z číselníka numerických kódov právnej formy daňovníka
Právna forma daňovníka	kód položky	
Verejná obchodná spoločnosť	111	
Spoločnosť s ručením obmedzeným	112	
Komanditná spoločnosť	113	
Nadácia	117	
Neinvestičný fond	118	
Nezisková organizácia	119	
Akciová spoločnosť	121	
Družstvo	205	
Spoločenstvá vlastníkov pozemkov, bytov....	271	
Štátny podnik	301	
Národná banka Slovenska	311	
Banka – štátny peňažný ústav	312	
Rozpočtová organizácia	321	
Príspevková organizácia	331	
Fondy	381	
Verejnoprávna inštitúcia	382	
Zahraničná osoba	421	
Sociálna a zdravotné poisťovne	433	
Doplnková dôchodková poisťovňa	434	
Komoditná burza	445	
Združenie (zväz, spolok, spoločnosť, klub a iné)	701	
Politická strana, politické hnutie	711	
Cirkevná organizácia	721	
Stavovská organizácia –profesná komora	741	
Komora (s výnimkou profesných komôr)	745	
Záujmové združenie právnických osôb	751	
Obec (obecný úrad)	801	
Krajský úrad a okresný úrad	802	
Medzinárodné organizácie a združenia	921	
Zastúpenie zahraničnej právnickej osoby	931